24.2.2022
FI
Euroopan unionin virallinen lehti
L 45/1471 KOMISSIO PILOTTIHANKKEET
LUKU PP 07 — INVESTOINTI IHMISIIN, SOSIAALINEN KOHEESIO JA ARVOT (jatkoa) PP 07 22
(jatkoa)
PP 07 22 02
(jatkoa) Selvitysosa
Uudet teknologiat muuttavat tuntuvasti ja lakkaamatta mielipiteen muodostamisen dynamiikkaa ja mediaympäristöä.
Ne mahdollistavat yleisesti kiinnostavien tietojen helpon levittämisen laajemmalle yleisölle ja edistävät moniarvoisuutta, mutta tapa, jolla tietoja tuotetaan, haetaan ja jaetaan verkossa, saattaa voimistaa polarisoitumista niin, että ihminen kohtaa verkossa vain ilmaisemiaan mieltymyksiä vastaavia uutisia, lähteitä ja ajatuksia.
Tämä yhdistettynä voittoa tavoittelevien alustojen tapaan jakaa tietoja puhtaasti kaupallisin perustein voi merkittävästi heikentää mahdollisuuksia kohdata vastakkaisia näkemyksiä ja keskustella niistä, minkä vuoksi myös eettinen journalismi, tiedotusvälineiden moniarvoisuus ja jopa eurooppalainen demokratia voivat olla vaarassa.
Samaan aikaan toimittajat ja muut media-alan toimijat joutuvat kokemaan väkivaltaa, uhkailua, häirintää tai julkista häpäisyä unionissa pääasiassa siksi, että he tutkivat asioita yleisen edun suojelemiseksi vallan väärinkäytöltä, korruptiolta, ihmisoikeusloukkauksilta tai rikolliselta toiminnalta.
Euroopan neuvoston perustaman journalismin ja toimittajien turvallisuuden suojelua edistävän foorumin mukaan yli puolessa media-alan ammattilaisten kokemista väkivalta- tai muista tapauksista syyllinen on valtiollinen toimija.
Olemme saaneet todistaa disinformaation ja propagandan räjähdysmäistä kasvua ja nopeaa leviämistä internetissä ja muissa medioissa.
Ilmiön yhteiskunnallisten ja poliittisten seurausten vuoksi on entistäkin tärkeämpää, että kansalaiset käyttävät kriittisesti sekä tiedotusvälineitä että sosiaalista mediaa.
On syytä osoittaa riittävästi rahoitusta medialukutaidon ja digitaalisen lukutaidon parantamiseen ja yhteisten unionin strategioiden kehittämiseen yhdessä toimittajien, tutkijoiden, kansainvälisten järjestöjen ja kansalaisyhteiskunnan järjestöjen kanssa, jotta voidaan lisätä kansalaisten ja verkon käyttäjien tietoisuutta epäilyttävistä tietolähteistä sekä parantaa heidän valmiuksiaan tunnistaa niitä ja havaita ja paljastaa tahallisesti virheellinen sisältö ja propaganda.
Eurooppalaisella journalismin ja media- ja informaatiolukutaidon festivaalilla on tarkoitus lisätä toimittajien, eri medioiden, myös julkisen palvelun tiedotusvälineiden, kansalaisyhteiskunnan järjestöjen ja medialukutaidon ammattilaisten keskinäistä vuoropuhelua, yhteistyötä ja kumppanuutta unionissa keskittyen aikamme polttaviin kysymyksiin.
Erityistä huomiota kiinnitetään nuoriin, myös toimittajaksi opiskeleviin, ihmisiin ja sosiaaliseen mediaan sekä siihen, miten torjua disinformaatiota totuuden jälkeisenä aikana.
Toimittajia kautta Euroopan pyydetään joka vuosi tapahtuman edellä toimittamaan sähköisesti kirjallisia kannanottoja tarkoitukseen varatulle alustalle ja tekemään konkreettisia ehdotuksia alan lainsäädännön ja työolojen parantamiseksi sekä EU:n että kansallisella tasolla.
Tapahtuman yhteydessä media-alan ammattilaiset voivat laatia uusia ehdotuksia, seurata voimassa olevien sääntöjen täytäntöönpanoa ja asettaa tavoitteita sellaisilla aloilla kuin toimittajien suojelu ja turvallisuus, sosiaaliturva, median uusi liiketoimintamalli, digitalisoinnin rooli ja vaikutus media-alaan sekä median rooli disinformaation torjunnassa ja medialukutaidon lisäämisessä.
Tapahtuma kokoaa yhteen taustaltaan erilaisia media-alan ammattilaisia eli suuria mediayhtiöitä, freelancereita, riippumattomia tutkivia journalisteja, paikallisia tiedotusvälineitä sekä lehdistöjärjestöjen ja tiedotusvälineiden vapautta puolustavien kansalaisjärjestöjen edustajia, ja vieraileviksi puhujiksi tai tarkkailijoiksi kutsuttaisiin kansallisten ja EU:n viranomaisten edustajia.
Tämän formaatin ansiosta toimittajat ovat paremmin perillä nykyisistä toimenpiteistä ja parhaista käytännöistä, ja lisäksi kansalliset ja EU:n viranomaiset saavat tilaisuuden solmia yhteyksiä ja voisivat vuosittaisen jäsennellyn vuoropuhelun tuloksena ymmärtää paremmin alan tarpeita.
Tapahtumassa laaditaan vuosittain luettelo toimintasuosituksista, joissa otetaan huomioon eri Euroopan maiden toimittajien toimittamat kannanotot sekä konferenssin päätelmät.
Näiden suositusten on määrä muodostaa perusta tiedotusvälineiden vapautta koskeville politiikkatoimille, joita toteutetaan komission työohjelmien perusteella tai joita toteuttavat muut asiaankuuluvat